Landsretten ændrede byrettens dom i sag om tiltale efter straffelovens § 114 b, nr. 1, jf. § 23, ved direkte eller indirekte at have ydet økonomisk støtte og indsamlet midler til en person, gruppe eller en... Vis mere
Ret: Vestre Landsret (2. instans)
Faggruppe: Straffesag — Nævningesag
Sagsemner: Statsforfatning, sikkerhed og terrorisme;
Strafferetlige sanktioner og andre foranstaltninger;

/

Fængsel i 3 år for støtte til IS

3 års fængsel til Tiltalte 1, der havde støttet IS ved at besøge og opmuntre
samt yde økonomisk støtte til familiemedlemmer, der var tilsluttet IS i
Syrien. Tiltalte 2 blev frifundet for at have støttet IS.

Vestre Landsret har den 4. september 2023 afsagt dom i en nævningesag. Sagen angik, at
den nu 31- årige Tiltalte 1 og den nu 32-årige Tiltalte 2 opholdt sig i Syrien fra den 14. til den
16. juli 2014 i et område kontrolleret af IS, hvor de besøgte Tiltalte 1's bror og morbror, der
kæmpede for IS. I forbindelse med opholdet blev der optaget fotos og videoer af Tiltalte 1 og
Tiltalte 2, hvor de bl.a. poserede med våben, og de besøgte en frontlinje. Tiltalte 1 blev
fundet skyldig i ved sin tilstedeværelse og deltagelse i forskellige aktiviteter at have
opmuntret og ydet moralsk støtte og opbakning til blandt andre sin brors engagement i IS,
hvilket bidrog til at fremme Islamisk Stats aktiviteter. Tiltalte 2, der ikke havde deltaget i
planlægningen af turen og ikke på forhånd havde kendskab til de personer, de skulle
besøge, blev frifundet.

Tiltalte 1 blev endvidere fundet skyldig i at have ydet økonomisk støtte til de to
familiemedlemmer og dermed i sidste ende også IS ved fra 2014 til 2016 at have indsamlet
og overført, eller forsøgt at overføre, ca. 230.000 kr. til dem.

Tiltalte 1 blev frifundet for forsøg på at tilslutte sig IS i forbindelse med en rejse til Tyrkiet i
2015, hvor han blev afvist ved den tyrkiske grænse, da det ikke blev anset for bevist, at han
havde haft denne hensigt.

Frifindelsen af Tiltalte 2 og af Tiltalte 1 i det ene forhold var en følge af, at der ikke var flertal
eller ikke det nødvendige kvalificerede flertal blandt nævningerne til en domfældelse.

Ved byrettens dom var de tiltalte i det hele fundet skyldige i de forhold, der var til
pådømmelse for landsretten. Tiltalte 1 var i byretten straffet med fængsel i 5 år og Tiltalte 2
med fængsel i 1 år og 6 måneder.